กองทุนขาย MAKRO
นักลงทุนสถาบัน หรือกองทุนต่าง ๆ ที่ขายหุ้น บมจ.สยามแม็คโคร (MAKRO) นับจากวันที่นำหุ้น PO เข้าเทรด 24 ธ.ค. 64
นักลงทุนสถาบัน หรือกองทุนต่าง ๆ ที่ขายหุ้น บมจ.สยามแม็คโคร (MAKRO) นับจากวันที่นำหุ้น PO เข้าเทรด 24 ธ.ค. 64
27 ธ.ค. 2564

นักลงทุนสถาบัน หรือกองทุนต่าง ๆ ที่ขายหุ้น บมจ.สยามแม็คโคร (MAKRO) นับจากวันที่นำหุ้น PO เข้าเทรด 24 ธ.ค. 64
ไม่ใช่เรื่องที่อยู่นอกเหนือความคาดหมาย
การขายของกองทุน ประเด็นนี้มีแหล่งข่าวบอกเป็นข้อมูลไว้ตั้งแต่ช่วงก่อนเปิดขายหุ้น PO แล้วว่า กองทุนจะขายออกมาแน่นอน
เพียงแต่ไม่รู้ว่าจะขายในช่วงราคาเท่าไหร่กันบ้าง
เช่น อาจจะดันราคาขึ้นไปแล้วขาย
หรืออาจจะค่อย ๆ ทยอยขาย ตามสไตล์ของกองทุนที่จะไม่ทุบราคาแบบม้วนเดียวจบ
เมื่อดูจากราคาหุ้นที่ปรับตัวลงตั้งแต่วันศุกร์ที่ผ่านมา
และมาถึงวานนี้ (27 ธ.ค.)
จะพบว่า ราคาค่อย ๆ ซึมลง
บางช่วงเวลาของวันอาจจะดูเหมือนว่า ราคากำลังดีดกลับ
แต่เหมือนจะเป็นการหลอกล่อให้รายย่อยเข้าซื้อมากกว่า แล้วค่อยตบราคาลง
นักลงทุนที่จะขายหุ้นสยามแม็คโครออกมาได้ในราคาที่ต่ำกว่า 43.50 บาท (ราคา PO) ก็คือกลุ่มนักลงทุนที่มีต้นทุนราคาต่ำกว่า 43.50 บาท
จากข้อมูล พบว่า กองทุนส่วนใหญ่ถือหุ้นสยามแม็คโครกันมานานแล้ว
บางกองทุนมีต้นทุนแถว ๆ 30 บาท
บางกองทุน 35 บาท บวก/ลบ เล็กน้อย
หรือบางกองทุนอาจจะมีต้นทุนสูงกว่านี้บ้าง เช่น 37-38 บาท
ในช่วงที่ราคาหุ้นสยามแม็คโครขึ้นมาบริเวณ 55-56 บาท ในช่วงกลางเดือนก.ย. 64 หลังกำลังเตรียมทำ PO
บางกองทุนอาจจะมีการขายทำกำไรกันออกไปก่อน
แต่ก็มีอีกหลายกองทุนที่ยังไม่ขาย และรอซื้อหุ้น PO เพิ่มเข้ามา
สมมุติว่า กองทุน A มีหุ้นสยามแม็คโคร เฉลี่ย 35 บาท และเมื่อได้หุ้น PO ที่ราคา 43.50 บาท
ต้นทุนเฉลี่ยก็น่าจะ 38-39 บาท
เมื่อวันที่ PO หุ้นสยามแม็คโครเริ่มเข้าเทรด
หากกองทุนขายออกที่ราคา 42-43 บาท ยังไงก็ยังมีกำไร
เมื่อวานนี้ราคาหุ้นปิด 41.75 บาท
ราคานี้กองทุนต่าง ๆ ยังคงมีกำไรเช่นกัน
ส่วนจะมีนักลงทุนกลุ่มอื่น ๆ ที่มีต้นทุนเหมือนกับกองทุนด้วยหรือเปล่านั้น…
ก็มีความเป็นไปได้ว่าอาจจะมี
แล้วก็อาจจะร่วมผสมโรง ค่อย ๆ “ทยอยหยอด (ขาย) หุ้น” กันออกมา
กองทุนเมื่อขายหุ้นออกมา จะมีการบันทึกกำไรกันไว้
ต่อจากนั้น เมื่อราคาหุ้นลงมาในระดับที่ตนเองต้องการ ก็อาจ “วกกลับเข้ามาซื้อ” ใหม่อีกครั้ง
เพราะในระยะปานกลางถึงยาว ผลประกอบการของสยามแม็คโครจะค่อย ๆ ปรับดีขึ้น โดยเฉพาะรายได้ที่จะมีจากโลตัสที่มีอัตรามาร์จิ้นสูงกว่าตัวของ MAKRO จากการที่เน้นขายสินค้าส่ง (มาร์จิ้นต่ำ)
ถามว่า จะรู้ได้อย่างไรว่ากองทุนขายกันสะเด็ดน้ำแล้ว
คำถามนี้ยากที่จะตอบ
เพราะระหว่างกองทุน เขาก็คงชิงไหวชิงพริบกันอยู่
สำหรับสยามแม็คโครจะต้องมีการนำหุ้นส่วนที่ยังขายไม่ได้กว่า 140 ล้านหุ้น นำออกมาขายอีกครั้งเพื่อเพิ่ม “ฟรีโฟลต”ไม่อย่างนั้นจะไม่ได้เข้าคำนวณใน SET50
ปัจจุบัน MAKRO มีสัดส่วนฟรีโฟลตเพียง 13.5%
ไม่เข้าเกณฑ์การคำนวณดัชนีฯ แน่ ๆ
ในระยะสั้น ราคาหุ้น MAKRO น่าจะผันผวนต่อไป
หรืออาจจะค่อย ๆ ซึมลงได้อีก
แต่เชื่อว่าราคายังไม่น่าจะผ่านขึ้นไปยืนเหนือ 43.50 บาท ได้แบบง่าย ๆ
หรือจนกว่ารายย่อยจะถูกเขย่าร่วง หรือยอมคายหุ้นกันออกมาเยอะแล้วนั่นแหละ